Jo Black 'vier die genade' met nuwe album | Afrikaanse Musieknuus
Jo Black se splinternuwe album, Voel jy die genade, is vanaf vandag op alle digitale-platforms en in alle goeie musiekwinkels landwyd beskikbaar. Dié nuwe vrystelling het reeds die nommer een posissie op iTunes ingeneem sedert die uitreiking.
Met meer as agt miljoen trefslae op YouTube, sewe Ghoema-musiektoekennings en honderde optredes regoor die land op sy kerfstok, het die gebaarde musieksensasie, Jo Black, beslis geen bekendstelling nodig nie.
Sedert die bekendstelling van sy debuut-album – Skepe – in 2016, het sy werk 'n ongelooflike impak gehad op die Suid-Afrikaanse musiekbedryf en vanjaar vier hy die genade van sy suksesvolle loopbaan met die vrystelling van 'n splinternuwe en langverwagte album.
Dit is juis daarom dat die titel, Voel jy die genade, so gepas is. Die albumvrystelling volg kort op die hakke van die wegholsukses van die titelsnit wat onlangs aan die publiek bekendgestel is en soos 'n veldbrand versprei het. Hierdie kitstreffer se musiekvideo is reeds deur meer as 250 000 mense op YouTube gekyk en die snit het binne slegs drie dae, die nommer een plek ingeneem op iTunes SA, asook op die trefferparades van verskeie groot radiostasies. Dié opgewekte liedjie het 'n inspirerende boodskap en is 'n goeie aanduiding van wat luisteraars op die res van die album kan verwag.
LEES OOK: Jo Black is terug met 'n nuwe enkelsnit
Wanneer jy hom uitvra oor Voel jy die genade, sê Jo: "Ek het regtig my hart en siel in hierdie album gestort. Ek het geweldig hard gewerk aan hierdie projek en my hoop is dat dit mense sal inspireer wanneer hulle daarna luister, net soos wat dit my geïnspireer het terwyl ek dit geskep het."
Die album bied 'n unieke mengsel van geloof, hoop en liefde en verklap nie net meer oor sy loopbaan sover nie, maar ook oor die dinge waarvoor hy dankbaar is. Dit bestaan uit 'n wye verskeidenheid snitte, wat sy emosiebelaaide weergawe van Leonard Cohen se Hallelujah insluit, en volgens hom mooi bymekaar gekom het aangesien dit nie vooraf so beplan was nie.
"Ons het oor enigiets geskryf wat oor ons pad gekom het en, op 'n manier, dit reggekry om 'n goeie album saam te stel. Dit is net nog 'n bewys van genade. Die grootste uitdaging, was egter dat ek my eerste album oor 35-jaar geskryf het en net een jaar gehad het vir die tweede een," korswel die ster.
Jo het Voel jy die genade saam met Johan Vorster, Christoph "Appel" Kotzé en Roan Ash geskryf, en dit is kenmerkend aan die Jo Black-handelsmerk waarvoor almal so lief geword het – 'n Afrikaanse rocktreffer, met diep lirieke en selfs 'n dieper betekenis.
As hom uitvra oor die hoogtepunte van sy loopbaan sover, wat trippel platinum-verkoopstatus van sy debuutalbum, Skepe, asook verskeie Ghoema-toekennings – waaronder Beste Nuweling, Album Van Die Jaar en Beste Digitale Verkope – insluit, verklap Jo dat dit moeilik is om net een uit te sonder. "Ek is geseën met hoogtepunt-op-hoogtepunt sedert my reis in die musiekbedryf amptelik afgeskop het."
Jo Black se nuwe album word uitgereik in samewerking met Inhoud Huis Musiek en sal vanaf vandag, 8 Februarie 2019 op alle digitale platforms en in all goeie musiekwinkels landwyd beskikbaar wees.